DA Den Europæiske Unions Tidende C 44/24

Meddelelse om indledning af en delvis interimsundersøgelse af antidumpingforanstaltninger vedrørende importen af cykler med oprindelse i Folkerepublikken Kina

(2005/C 44/14)

Kommissionen har modtaget en anmodning om en delvis interimsundersøgelse i henhold til artikel 11, stk. 3, i Rådets forordning (EF) nr. 384/96, i det følgende benævnt »grundforordningen« (1).

1. Anmodning om en fornyet undersøgelse

Anmodningen er indgivet af Giant China Co., Ltd, i det følgende benævnt »ansøgeren«, som er en eksportør i Folkerepublikken Kina.

2. Vare

Den vare, der er omfattet af den fornyede undersøgelse, er cykler uden motor (herunder trehjulede transportcykler), i det følgende benævnt »den pågældende vare«, henhørende under KN-kode 8712 00 10, 8712 00 30 og 8712 00 80 og med oprindelse i Folkerepublikken Kina. Disse KN-koder anføres blot til orientering.

3. Gældende foranstaltninger

De foranstaltninger, der i øjeblikket er i kraft, er en endelig antidumpingtold, som blev indført ved Rådets forordning (EF) nr. 1524/2000 (2).

4. Begrundelse for den fornyede undersøgelse

(a) Ansøgeren

Ansøgerens anmodning om en fornyet undersøgelse, jf. artikel 11, stk. 3, indeholdt umiddelbare beviser for, at de omstændigheder, som lå til grund for indførelsen af foranstaltningerne, havde ændret sig, og at disse ændringer er af varig art.

Ansøgeren hævder, at omstændighederne med hensyn til markedsøkonomisk status har ændret sig betydeligt, og at foranstaltningerne ville være væsentligt anderledes, hvis de var baseret på oplysninger også vedrørende eksport til Den Europæiske Unions nye medlemsstater. Ansøgeren har endvidere fremlagt bevis for, at en sammenligning af den normale værdi baseret på egne omkostninger/hjemmemarkedspriser og eksportpriser til det udvidede EU ville føre til en reduktion af dumpingen til et niveau væsentligt under den nuværende foranstaltnings niveau. Det er derfor ikke nødvendigt at opretholde foranstaltningerne på det nuværende niveau, som blev fastsat på grundlag af den tidligere konstaterede dumping, for at afhjælpe dumpingen.

(b) Andre ansøgere

Kommissionen opfordrer hermed andre kinesiske producenter til straks at give sig til kende og oplyse, om de også ønsker at få beregnet en ny dumpingmargen på basis af eksporten til det udvidede Fællesskab. Der vil til sin tid blive offentliggjort en beslutning herom i Den Europæiske Unions Tidende.

5. Procedure for fastsættelse af dumping

Kommissionen har efter høring af det rådgivende udvalg fastslået, at der foreligger tilstrækkelige beviser til at indlede en delvis interimsundersøgelse, og den indleder en fornyet undersøgelse i henhold til artikel 11, stk. 3, i grundforordningen, med henblik på at fastslå, om ansøgeren arbejder på markedsøkonomiske vilkår som defineret i artikel 2, stk. 7, litra c), i grundforordningen, eller alternativt om ansøgeren opfylder kravene for at få tilkendt en individuel toldsats i overensstemmelse med artikel 9, stk. 5, i grundforordningen.

Hvis ansøgeren skønnes at drive virksomhed under markedsøkonomiske vilkår, eller alternativt opfylder betingelserne for en individuel told, vil der for ansøgeren blive fastsat en individuel dumpingmargen og, hvis der konstateres dumping, en told, der skal gælde importen af den pågældende vare til Fællesskabet.

Undersøgelsen vil vurdere behovet for at videreføre, fjerne eller ændre de eksisterende foranstaltninger for så vidt angår den i stk. 1 nævnte ansøger.

(a) Spørgeskemaer

For at indhente de oplysninger, som Kommissionen anser for nødvendige for sin undersøgelse, vil den sende spørgeskemaer til ansøgeren og til de kinesiske myndigheder. Oplysninger og dokumentation skal være Kommissionen i hænde inden for den frist, der er fastsat i punkt 6(a)(i) i denne meddelelse.

(b) Indsamling af oplysninger og afholdelse af høringer

Alle interesserede parter opfordres til at tilkendegive deres synspunkter, indgive andre oplysninger end besvarelserne af spørgeskemaet og fremlægge dokumentation herfor. Oplysninger og dokumentation skal være Kommissionen i hænde inden for den frist, der er fastsat i punkt 6(a)(i) i denne meddelelse.

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6(a)(ii).

(c) Markedsøkonomisk status

Hvis ansøgeren fremlægger tilstrækkelige beviser for, at virksomheden driver virksomhed på markedsøkonomiske vilkår, dvs. at den opfylder kriterierne i artikel 2, stk. 7, litra c), i grundforordningen, vil den normale værdi blive fastsat i henhold til artikel 2, stk. 7, litra b), i grundforordningen. Med henblik herpå skal der fremsættes et behørigt underbygget krav inden for den frist, der er angivet i punkt 6 (b) i denne meddelelse. Kommissionen vil sende en formular herom til ansøgeren og til myndighederne i Folkerepublikken Kina.

(d) Udvælgelse af et land med markedsøkonomi

Hvis ansøgeren ikke indrømmes markedsøkonomisk status, men opfylder betingelserne for en individuel toldsats i overensstemmelse med artikel 9, stk. 5, vil der blive anvendt et passende land med markedsøkonomi til fastsættelse af den normale værdi med hensyn til Folkerepublikken, jf. artikel 2, stk. 7, litra a), i grundforordningen. Kommissionen agter at anvende Mexico til dette formål, som det var tilfældet under den tidligere undersøgelse, som førte til indførelsen af foranstaltninger på importen af den pågældende vare fra Folkerepublikken Kina. Interesserede parter opfordres til at fremsætte bemærkninger om rimeligheden af dette valg inden for den specifikke frist, der er fastsat i denne meddelelses punkt 6(c).

Endvidere kan Kommissionen, hvis ansøgeren indrømmes markedsøkonomisk status, om nødvendigt også anvende resultater vedrørende den normale værdi, der blev fastsat i et passende land med markedsøkonomisk status, med henblik på f.eks. at erstatte upålidelige omkostnings- eller prisoplysninger i Folkerepublikken Kina, som er nødvendige for at fastsætte den normale værdi, hvis de fornødne pålidelige oplysninger ikke foreligger i Folkerepublikken Kina. Kommissionen påtænker også at benytte Mexico til dette formål.

6. Frister

(a) Generelle frister

(i) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og sende besvarelser af spørgeskemaer eller alle andre oplysninger senest 40 dage efter datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist. Desuden skal ansøgeren indgive sine svar på spørgeskemaet inden for ovennævnte frist på 40 dage.

(ii) Høringer

Interesserede parter kan også anmode om at blive hørt af Kommissionen inden for samme frist på 40 dage.

(b) Særlig frist for indgivelse af krav om markedsøkonomisk status

Ansøgerens behørigt underbyggede krav på markedsøkonomisk status, jf. punkt 5(c), skal være Kommissionen i hænde senest 21 dage fra offentliggørelsen af denne meddelelse i Den Europæiske Unions Tidende.

(c) Særlig frist for udvælgelse af land med markedsøkonomi

Parter i undersøgelsen kan fremsætte bemærkninger til valget af Mexico, der som nævnt i denne meddelelses punkt 5(d), anses for at være et passende valg af land med markedsøkonomi med henblik på fastsættelsen af den normale værdi for Folkerepublikken Kina. Disse bemærkninger skal være Kommissionen i hænde senest 10 dage efter datoen for offentliggørelsen af denne meddelelse i Den Europæiske Unions Tidende.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter skal fremsættes skriftligt (ikke i elektronisk format, medmindre andet er angivet) med angivelse af den pågældende parts navn, adresse, e-mail-adresse, telefon-, fax- og/eller telexnummer. Alle skriftlige bemærkninger, herunder de oplysninger, der anmodes om i denne meddelelse, besvarelser af spørgeskemaet og korrespondance, som de interesserede parter videregiver som fortroligt materiale, skal forsynes med påtegningen »Limited« (3) og skal i overensstemmelse med artikel 19, stk. 2, i grundforordningen ledsages af et ikke-fortroligt sammendrag, som skal forsynes med påtegningen »For inspection by interested parties«.

Kommissionens postadresse:

Europa-Kommissionen Generaldirektoratet for Handel Direktorat B Kontor J-79 5/16 B-1049 Bruxelles Fax (32-2) 295 65 05 Telex COMEU B 21877

8. Manglende samarbejde

I tilfælde, hvor en af de interesserede parter nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet urigtige eller vildledende oplysninger, vil der blive set bort fra disse oplysninger, og der kan gøres brug af de foreliggende faktiske oplysninger. Hvis en interesseret part ikke samarbejder eller kun samarbejder delvist, baseres undersøgelsesresultatet kun på de foreliggende oplysninger i overensstemmelse med artikel 18, hvilket kan føre til et resultat, som er mindre gunstigt for denne part, end hvis den pågældende havde udvist samarbejdsvilje.

(1) EFT L 56 af 6.3.1996, s. 1. Senest ændret ved Rådets forordning (EF) nr. 461/2004 (EUT L 77 af 13.3.2004, s. 12).

(2) EFT L 175 af 14.7.2000, s. 39.

(3) Dette betyder, at dokumentet kun er til tjenestebrug, og er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om anvendelse af artikel VI i GATT 1994 (antidumpingaftalen).